PRITARTA

Molėtų rajono savivaldybės

tarybos 2018 m. balandžio d.

sprendimu Nr.B1-

**MOLĖTŲ „VYTURĖLIO“ VAIKŲ LOPŠELIO - DARŽELIO DIREKTORĖS 2017 METŲ VEIKLOS ATASKAITA**

**1. Trumpa įstaigos veiklos rezultatų apžvalga**

2017 m. atlikta lopšelio-darželio 2014-2016 m. veiklos strateginio plano įgyvendinimo analizė, ir parengta lopšelio-darželio veiklos strateginis planas 2018-2020 metams. Įvertinta, kad veiklos strateginis planas įgyvendinta 80%. Tai mums geras rezultatas. Svarbiausiais įgyvendintais uždaviniais laikome, kad pedagogai 75 - 80% geba organizuoti į vaiką orientuotą ugdymą, palaikyti vaikų emocinę savijautą, tinkamų santykių tarp vaikų ir suaugusiųjų užtikrinimą, saugių sąlygų darželio teritorijoje užtikrinimą, nuolatinių teorinių ir praktinių bendruomenės mokymų naudą, sėkmingą perėjimą prie modelio, kai auklėtojai dirba tik su vieno amžiaus vaikais, o vaikai kasmet pereina ugdytis į kitą grupę, sėkmingą didelių specialiųjų poreikių turinčių ugdytinių integravimą.

2017 m. įgyvendinome šiuos uždavinius:

1. Sudaryti tinkamą emocinę ir fizinę aplinką vaikų kalbos ir raštingumo ugdymui.

2. Sudaryti sąlygas vaikų ugdymo tęstinumui lauke;

3. Organizuoti teorinius ir praktinius tarpusavio mokymus.

Įgyvenant pirmąjį uždavinį buvo įsigyta vaikiškų knygų už 600 eurų ir atnaujintos grupių bibliotekos, auklėtojai organizavo skaitymo vaikams popietes, kuriose vaikams knygas skaitė įvairūs pakviesti žmonės. Nuolatine tradicija tapo - kasdienis, visose grupėse vienu metu vykstantis, skaitymo ratas, kurio metu auklėtojai pusę valandos skaito vaikams.

Daugiausia emocijų, diskusijų sukėlė antrojo uždavinio įgyvendinimas – kurti lauko edukacines erdves, kuriose vaikai galėtų tęsti ugdymą/si lauke. 2017 m., pirmaisiais projekto įgyvendinimo metais, pavyko įgyvendinti beveik apie 4% visų numatytų darbų. Absoliučiai džiugus ir netikėtas dalykas, kad savivaldybei skyrus 4,6 tūkst. eurų finansavimą atsirado galimybė įsigyti žaidimų aikštelę, kurios laukė visa darželio bendruomenė (įsigyta, bet neįrengta).

Praktiniai ir teoriniai bendruomenės mokymai yra nuosekliai pasikartojantys uždavinys nes, tik mokymų dėka, keičiasi pedagogų požiūris į vaiką, atsiranda naujos kompetencijos, kurios būtinos dirbant su mažais vaikais.

**2. Pagrindiniai įstaigos vadovo metų veiklos rezultatai pagal pareigybės aprašyme nurodytas funkcijas.**

Praėjusiais metais, siekdama efektyvaus savivaldos įtraukimo į lopšelio-darželio valdymą, inicijavau Lopšelio-darželio tarybos nuostatų pakeitimą, tarybos sudėties ir atstovavimo joje pakeitimus. Pakeitus Tarybos sudėti, kaskart turiu daug lūkesčių dėl aktyvios ir savarankiškos jos veiklos ir atrodo, kad būtent ši Taryba, išsiskirs iniciatyva ir dalyvavimu valdyme.

2017 m., įsigaliojus LR valstybės ir savivaldybių įstaigų darbuotojų darbo apmokėjimo įstatymui, parengiau visiems darbuotojams pareigybių aprašymus ir darbo apmokėjimo tvarką.

Po dviejų metų paieškų, nepavykus rasti teisės aktų reikalavimus atitinkantį išsilavinimą turinčių auklėtojų, po išmėginimų ir savanoriavimo, įdarbinau 2 jaunas, perspektyvias auklėtojas, neturinčias reikalingo išsilavinimo. Tačiau jos turi didelę motyvaciją ir norą dirbti su mažais vaikais, ir šiuo metu studijuoja ikimokyklinį ugdymą.

**3.** **Praėjusių metų įstaigos vadovo svarbiausios iniciatyvos ir spręstos problemos bei keliami nauji einamųjų metų uždaviniai ir laukiantys iššūkiai.**

Iniciatyvos:

1. Kadangi mūsų prioritetas – socialinė emocinė vaikų savijauta, tai inicijavau anoniminę tėvų apklausą, kurioje buvo užduoti labai jautrūs klausimai apie vaiko savijautą, patyčias, tinkamą darbuotojų bendravimą su vaikais ir tėvais. Džiaugiamės, kad anketų duomenys buvo labai geri.

2. Išanalizavau ir parengiau, skaitomiausių Lietuvoje ir Europoje, grožinės literatūros vaikams sąrašą, pagal vaikų amžių.

3. Inicijavau, dalyvavau ir kartu su bendruomene kūriau 2017-2019 metų lauko edukacinių erdvių projektą, vėliau telkiau bendruomenę savanoriškai prisidėti prie šio projekto įgyvendinimo. Ši patirtis man labai vertinga. Viena vertus pamačiau, kai kurias savo klaidas (kaip svarbu informuoti), kita vertus labai smagu, kad visa bendruomenė labai palaikė, prisidėjo, jautėsi tikras bendruomeniškumas, tėvų pastangos, savanoriavimas. Kai matome, kaip vaikams smagu ir įdomu veikti lauke, kaip jie didžiuojasi savo tėvais, kurie prisideda, kuria patys planus, siūlo – tai labai motyvuoja ir įkvepia tęsti darbus.

4. Daug dėmesio skyriau vaikų maitinimo pertvarkai pagal naujus teisės aktų reikalavimus: organizavau mokymus bendruomenei dėl įsigaliosiančių pokyčių, diskutuoti su virėjais pakviečiau MVT vyriausią specialistą V. Dirmą, maisto tvarkymo skyriuje pertvarkiau darbuotojų darbo organizavimą, išanalizavome patiekalų pateikimo galimybes, vaikų dalyvavimą, numačiau pereinamąjį laikotarpį, į pasitarimų dienotvarkę įtraukėme pastovų patiekalų aptarimo klausimą, suplanavome praktinius virėjų mokymus, viešinau informaciją socialiniuose tinkluose.

5. Nusprendžiau sukurti darželio paskyrą facebook, kurios tikslas viešinti tėvams ir visuomenei aktualią informaciją, dažniausiai susijusią su įstaigos išskirtinumu ir požiūriu į kai kurias įstaigos vertybines nuostatas, procesus. Daugumą informacijos parengiu pati.

Keliami uždaviniai:

1. Iki 2018 m. rugsėjo 1 d. užtikrinti vaikų maitinimą, atitinkantį teisės aktų reikalavimus, skyriuose.

2. Tobulinti vaikų priėmimo tvarką, tėvų informavimą, internetinio puslapio administravimui reikėtų rasti finansavimą.

3. Visose grupėse, nuo mažųjų, įgyvendinti vaikų emocinio ugdymo programą, nuo 2018-09-01 ir įgyvendinti, kaip sistemą.

4. Iki metų galo susitarti su pedagogais ir parengti bendruosius kokybės kriterijus (buvo atskiroms sritims)

5. Vadovaujantis lauko aikštelių higienos normos reikalavimais, atlikti aikštelių atitikties įvertinimą.

6. Kartu su Savivaldybe ieškoti sprendimų dėl Suginčių ir Levaniškių skyrių patalpų remonto.

7. Tęsti lauko edukacinių erdvių kūrimo projekto įgyvendinimą.

Ona Kavalnienė

Molėtų „Vyturėlio“ vaikų lopšelio – darželio direktorė